ཟླཔའི་ཚེསཉིན་གྱི་ཞོགས་པ་ནམ་གསལ་བ་དང་ང་ཚོ་ལམ་ལ་ཆས་པ་ཡིན།ཆུང་མའི་གྲོགས་མོས་རང་གི་མ་རྒན་ལས་གཞན་མོའི་ལོ་ན་བཞི་ལྔ་ཙམ་གྱི་བྱིས་པ་ཡང་ཁྲིད་འདུགཕལ་ཆེར་མོ་ལམ་ལ་ཆས་ཁར་བྱིས་པ་ཡུལ་ནས་བསྐྱུར་བར་བློས་མ་ཆོད་པས་རྗེས་སུ་འཁྲིད་རྒྱུ་གློ་རྡེག་ཏུ་སེམས་ལ་དྲན་པ་འདྲ་སྟེ།འདིའི་སྔོན་ལ་བྱིས་པ་མཇལ་སྐོར་དུ་འཁྲིད་རྒྱུ་གླེང་མ་བྱུང་།ང་ཚོ་རྒན་དར་ཆུང་གསུམ་མི་ལྔ་བོ་གླ་འཁོར་ཞིག་ལ་བསྡད་དེ་རྔ་བའི་ཕྱོགས་སུ་བཞུད་པ་ཡིན།སྤྱི་ལེ་ལྔ་དྲུག་ལྷག་བརྒལ་བ་ན་གསའ་ཆུའི་ཕར་ངོགས་ཀྱི་ཉིན་དུ་ཆགས་པའི་མགོ་ལོག་ཁང་སར་ཉིན་ཡོས་དགོན་མིག་ལམ་དུ་མངོན་བྱུང་།མཇལ་སྐོར་འགྲོ་རོགས་བགྲེས་མོ་འདི་ཐེངས་དང་པོར་མགོ་ལོག་ཏུ་ཡོང་བ་ཡིན་པས།ས་འདི་ལ་ཆ་རྒྱུས་གང་ན་ཡོད།ཆུང་མས་ཉིན་ཡོས་དགོན་སྟོན་བཞིན་དགོན་པའི་མིང་དང་།བླ་བྲང་དགོན་པའི་དགོན་ལག་ཅིག་ཡིན་ཚུལ་བགྲེས་མོ་དེ་ལ་ངོ་སྦྱོར་བྱས་བྱུང་།དེ་ནས་ཡུད་ཙམ་སོང་བ་དང་།མར་གྲོད་རིལ་གཅིག་གྲིས་བཅད་པ་ལྟ་བུའི་རྔ་བ་དང་གཅིག་སྒྲིལ་བར་གྱི་ས་མཚམས་དེ་འཇེབ་འཁོར་དེས་ཚེགས་ཡང་བའི་ཁྱིམ་བདག་མ་ཞིག་གི་ཡང་ཟོར་རྡོག་པས་རྒྱ་སྒོའི་མ་ཐེམ་བརྒལ་བརྒལ་གྱིས་དངོས་སུ་རྔ་བའི་མངའ་ཁོངས་ཀྱི་རི་ལུང་ཁྲོད་དུ་ཞུགས།ལམ་ངོས་སྙོམས་ལ་བདེ་བ་དང་།དཀྱོགས་དང་ཁུག་ཉུང་བས་ཅང་མ་འགོར་བར་རྔ་བའི་རོང་ཁུལ་དུ་ཉེ་བྱུང་།ཐོག་མར་ཞིང་བར་གྱི་ས་ཡི་མཁར་གྱང་མཐོན་པོ་དང་ས་གྱང་མཐོན་པོས་བསྐོར་བའི་རྩེག་གཉིས་ནས་གསུམ་ཅན་གྱི་ཤིང་གི་ཁང་བཟང་དེ་དག་བདེ་མོ་ཐང་ན་ལྷམ་མེར་གནས་པ་མིག་ལམ་དུ་མངོན།མཚོ་སྔོན་རོང་ཁུལ་གྱི་སྡོད་ཁང་དག་དང་མི་འདྲ་བ་ནི་རྔ་བའི་སྡོད་ཁང་ཕལ་ཆེ་བ་རྩེག་རིམ་ཅན་དུ་བསྐྲུན་ཡོད་ལ།རྒྱུ་ནི་ཤུག་པ་ལས་གྲུབ་པ་མང་ལ།མཚོ་སྔོན་རོང་ཁུལ་གྱི་ཁང་པ་མང་ཤོས་ཁང་ལེབ་ཅན་ཏེ་རྒྱུ་གསོམ་ཤིང་གིས་གྲུབ་པ་ཤས་ཆེ།རྨ་ཀླུང་རྒྱུད་ཀྱི་རོང་པའི་གཞིས་ཁང་གི་མཁར་སྟེང་ན་ཆ་མ་བརྩིགས་པ་མང་དུ་མཐོང་མོད།རྔ་བའི་རོང་ཁུལ་གྱི་མཁར་སྟེང་ན་ཆ་མ་བརྩིགས་པ་མ་མཐོང་།འདི་ནི་གཉིས་ཀའི་མི་འདྲ་ས་ཡིན་མོད།གཉིས་ཀར་ཐུན་མོང་དུ་འཛོམས་པ་ནི་ཁང་ཀླད་དམ་མཁར་སྟེང་།སྒོ་ཁ་ན་རླུང་གིས་སྐྱོད་པའི་དར་ལྕོག་དང་དར་མོ་ཆེ་ཡིན་པས།བོད་པ་སུས་མཐོང་ན་རྒྱུས་ཡོད་སྙིང་ཉེ་ཞིག་ཅི་ལ་མིན།ང་ཚོ་ལམ་བརྒྱུད་དེ་འགྲོ་སྐབས་སྟོན་མཇུག་ལ་ཁེལ་བས།ནས་ཞིང་ནས་བརྔ་བསྡུ་བྱས་ཚར་ཏེ།མཁར་ཐོག་ན་ནས་ཤོག་འགའ་རེ་སྤུངས་ཡོད་པ་མཐོང་།ཡང་སྲན་ཞིང་ན་ཞིང་པ་འགའ་རེས་སྲན་མ་བཏོག་སྟེ་འགྱིག་སྒྱེ་རུ་བླུགས་ཤིང་།དེ་ནས་ཞིང་ཁར་ཁྱེར་ཡོང་སྟེ་སྔོ་ལམ་མེར་ཤོག་སྒམ་རེ་རེའི་ནང་དུ་འཇུག་པར་བལྟས་ན།ཁྱིམ་གྱི་འབྲུ་ཡི་བང་བར་མི་སྤུངས་པར་ཞིང་ཁ་ནས་ཐད་ཀར་དུ་ཕྱི་ཚོང་བྱེད་བཞིན་ལོས་ཡོད་སྙམ།སྲན་མ་བཏོགས་ཚར་བའི་ཞིང་ནང་དུ་རྟ་དང་མཛོ་མོ་སོགས་སྲན་རྩྭ་སྔོ་ལོ་ལ་བཀྲམ་འདུགའདི་ཡང་ངའི་ཕ་ཡུལ་དང་མི་མཚུངས་ཏེ།ངའི་ཡུལ་མི་ཚོས་གྲོ་ཤོག་དང་ནས་ཤོགསྲན་ཤོག་སོགས་བསྡུས་ཏེ་གཡུལ་ཁར་སྤུངས་རྗེས་གཞི་ནས་སྒོ་ཟོག་སོག་མར་རྒྱག་པ་ཡིན།རྔ་བའི་སྟོན་བསྡུ་ནི་དེ་འདྲའི་དལ་ལྷོད་ཆེ་ལ།ངའི་ཕ་ཡུལ་གྱི་སྟོན་བསྡུ་ནི་དེ་ལྟར་མ་ཡིན་པར་ཟེད་ཟེད་ལིང་ལོང་གི་བྲེལ་འཚུབ་ཆེ།དེ་བས་ངའི་ཕ་ཡུལ་དུ་སྟོན་ལངས་ནད་པ་ཁྱིམ་དུ་འདུག་ཁོམ་མེད་ཅེས་པའི་བཤད་སྲོལ་དེ་བྱུང་བ་རེད།ཡང་ང་ལ་ཅུང་ཙམ་གསལ་བ་ནི་རྔ་བའི་རོང་པ་ཚོས་དཔྱིད་དུས་རྨོ་འདེབས་བྱས་ཚར་རྗེས།སྔོ་ས་ལ་བུད་པ་དང་།བཟའ་མི་དང་རུ་སྐོར་གཅིག་གི་ཡུལ་མི་ཚོ་སྐོར་དང་ཁྱུ་བྱས་ཏེ།མགོ་ལོག་སོགས་སུ་དབྱར་རྩྭ་དགུན་འབུ་རྐོ་རུ་འགྲོ་བ་དང་།དབྱར་རྩྭ་བརྐོས་ཚར་ཏེ་ཟླ་གཉིས་ཙམ་སོང་བ་དང་།ཡང་སྐོར་དང་ཁྱུ་བྱས་ཏེ་སྙི་བ་རྐོ་རུ་འགྲོ་བ་རེད་ལ།ཁོ་ཚོ་མི་འགའ་ཞིག་གིས་དབྱར་རྩྭ་དང་སྙི་བ་བཙོངས་པའི་ཡོང་འབབ་དེ་ཁྱིམ་འཁོར་བའི་འགྲོ་སོང་ཙམ་ལ་མི་གཏོང་བར།དེ་ཉིད་མ་རྩར་བཟུང་སྟེ་ཚོང་གཉེར་བ་རེད་ཅེས་གོ།རྔ་བ་རུ་གནའ་ནས་བཟུང་བརྗེ་རེས་ཉོ་ཚོང་དར་བ་ཡིན་ལ།མི་རབས་ཕྱི་མ་ཚོས་ཀྱང་ཕ་མེས་ཡང་མེས་རིང་གི་ཚོང་གཉེར་སྲོལ་རྒྱུན་བསྐྱངས་པས།ད་ལྟ་ཡང་བོད་ཁམས་ཡོངས་ལ་རྔ་བའི་ཚོང་པ་ཞེས་པའི་མིང་གི་གྲགས་པ་འབྲུག་བཞིན་ལྡིར་གྱིན་མཆིས།ང་ཚོ་དེ་ལྟར་ཞིང་བར་དུ་འཐེན་པའི་གཞུང་ལམ་བརྒྱུད་དེ་སོང་གིན་སོང་གིན་ས་ཇེ་ཡངས་ནས་ཇེ་ཡངས་སུ་འགྲོ་བཞིན་འདུག་ལ།ལུང་ཁ་ཕྱོགས་བཞིར་ཐད་ཀྱིས་བརྒྱངས་ཏེ་འཁོབས་ཆེ་བས་ལྟ་བའི་མི་ལ་ཡང་བློ་ཁོག་ཆེ་རུ་བསྐྱེད་པའི་བདེ་བ་དང་སྐྱིད་སྣང་ཟད་མི་ཤེས་པ་ཞིག་སྟེར།ངའི་བསམ་པར་ས་ཁ་ཡངས་འཁོབས་ཡངས་འདིས་རྔ་བ་ཚོ་ལ་ཡང་མིག་རྒྱང་རིང་ཞིང་བློ་ཁོག་ཡངས་པ་ཞིག་བསྩལ་སོང་བ་རེད་སྙམ།ཅི་ལ་ཞེ་ན་རྔ་བ་ཚོས་ཕྱི་ཚོང་ནང་ལ་བཀུག་སྟེ་ཁྱིམ་གྱི་སྟོབས་འབྱོར་སྤེལ་བ་ཙམ་དང་རུ་སྡེ་གཅིག་པུའི་ཁོག་དཔུང་རྩོད་པ་ཙམ་དུ་མི་ལུས་པར།ཚོང་པ་ཚོ་དཔུང་རྡང་བསྒྲིགས་ཏེ།འཁོས་ཆུང་གི་ལག་ནས་འཇུས་ཤིང་རྒྱབ་ནས་བསྐྱོར་ཏེ།ཚང་མ་མཉམ་དུ་ཡར་རྒྱས་སུ་སྐྱོད་པར་བསྐུལ་བར་མ་ཟད།སྤྱི་དང་ཐུན་མོང་གི་ལས་ཀར་ཡང་མཐུན་རྐྱེན་སྦྱོར་བཞིན་པ་ཡང་ང་ཚོས་མིག་གིས་མཐོང་ཞིང་རྣ་ཡིས་གོ་བཞིན་པ་དེའོ།།ནམ་རྒྱུན་རྔ་བརབཙན་པོ་སྐུ་ཕྲེང་བཞི་པ་བསྟན་འཛིན་འཕྲིན་ལས་ཀྱིས་མཛད་པའིའཛམ་གླིང་རྒྱས་བཤདདུའང་རྔ་བའི་ཡུལ་གྲུ་འདི་བོད་ཀྱི་ཡུལ་སྡེ་ཆེན་པོ་ཞིག་ཏུ་བགྲང་འདུག་པ་མཐོངའགྲོ་ཐེངས་རེར་ང་རང་སྨོན་པ་ཤོར་བ་ལས་གཞན་རང་ཅག་བོད་པ་ལ་ཡང་ཡིད་ཆེས་ཤིག་དབང་མེད་དུ་སྐྱེ་བཞིན་འདུག་ལ།དེ་རིང་གནས་མཇལ་དུ་འགྲོ་བའི་ལམ་བར་དུ་ཡང་ཡིད་སེམས་དབང་མེད་དུ་གཡོས་བྱུང་།རྒྱ་སྟོད་ཡུལ་ཚོ་བརྒལ་བ་ན་ས་ཁོད་སྙོམས་ཤིག་ཏུ་ཆགས་པའི་སྒོ་མང་དགོན་པ་མཐོང་ལམ་དུ་ལྷང་ངེར་མངོན།ཆུང་མས་སྔར་བཞིན་འགྲོ་རོགས་ལོ་ལོན་ལ་དགོན་པའི་མིང་དང་བླ་བྲང་དགོན་པའི་བུ་དགོན་ཡིན་ཚུལ་སོགས་མཚམས་སྦྱོར་བྱས་བྱུང་།དེ་དང་ཁད་ཉེ་བའི་ཀིརྟི་དགོན་གྱི་མཐའ་དང་མདུན་རོལ་དེང་རབས་བཟོ་བཀོད་དག་གིས་ཅུང་བསྒྲིབས་འདུག་པས།ཆུང་མས་ཨ་ཡེ་ལོ་ལོན་ལ་དགོན་པའི་མིང་ཙམ་ལས་ལག་པས་གསལ་པོ་ཞིག་སྟོན་མ་ཐུབ།དུས་ཚོད་གཅིག་ལྷག་འདས་རྗེས་ང་ཚོ་རྔ་བའི་རྫོང་མཁར་དུ་སླེབས་བྱུང་།རླངས་འཁོར་ས་ཚིགས་སུ་སླེབས་པ་ན་སྔ་དྲོའི་དུས་ཚོད་བརྒྱད་ཡོལ་འདུགའབར་ཁམས་སུ་འགྲོ་བའི་རེས་འཁོར་ནི་དུས་ཚོད་བཅུ་གཅིག་དང་སྐར་མ་བཞི་བཅུ་ཐོག་མ་གཏོགས་མི་གཏོང་བ་ཤེས་པས།ང་ཚོ་སྔ་གཏོང་འགྲུལ་འཁོར་དེའི་རྗེས་སུ་མ་ཆོད་པར་ཕངས་པ་དང་བྲེལ་བ་ཕྲན་བུ་ཞིག་སྐྱེས་མོད།བདེ་འཇགས་གཙོ་བོར་སྒོམ་བཞིན་དུས་ཚོད་གཉིས་རིང་ལ་དེ་རུ་ངང་སྒུག་བྱས།རེས་གཏོང་གི་དུས་ཚོད་ལ་ལྷགས་པ་ན།འགྲུལ་འཁོར་དུས་ལྟར་བཏང་བྱུང་།ང་ཚོ་ཡང་མུ་མཐུད་དུ་ལམ་ལ་ཆས་ཤིང་རྔ་སྨད་ཕྱོགས་སུ་བསྐྱོད་པ་ཡིན།ཅུང་ཙམ་སོང་བ་ན།གསོམ་ཤིང་གིས་ཁྱབ་པའི་ནགས་རི་མང་པོ་གཅིག་འཕྲོར་གཅིག་ཀུན་གྱི་མིག་ལམ་དུ་མངོན་བྱུང་།རི་སྐེད་ཀྱི་ནགས་དེ་དག་མཐོང་བ་ན།བྱ་བར་ཞུགས་མ་ཐག་གི་ལོ་དེ་དག་ལ་དེང་སང་ལྟར་འགྲིམ་འགྲུལ་ཧ་ཅང་སྟབས་མི་བདེ་བས།ང་དང་རྫོང་ཁག་གཅིག་ན་བྱ་བ་སྒྲུབ་བཞིན་པའི་ངོ་ཤེས་ཚོ་ལམ་འདི་བསྐོར་ཏེ་མགོ་ལོག་ཏུ་བསྐྱོད་པའི་རྣམ་པ་དེ་མིག་ལམ་དུ་ཤར་བྱུང་།བགྲང་བྱ་ཉི་ཤུ་འདས་པའི་དེ་རིང་ཡང་བསྐྱར་ལུང་གཞུང་དང་རི་སྐེད་གང་སར་འཁྲིགས་པའི་ནགས་ཚལ་དེ་དག་མཐོང་བ་དང་།ལོ་ཟླ་ནི་སྐད་ཅིག་སྐད་ཅིག་འདས་པ་ལ་རྨི་ལམ་ལྟ་བུའི་འཁྲུལ་སྣང་ཞིག་ང་ལ་སྐྱེས།གདོད་མའི་ནགས་ཚལ་ལ་བལྟས་ཀྱིན་བལྟས་ཀྱིན་དལ་ཙམ་ལ་རླངས་འཁོར་གྱི་ལྡིར་སྒྲ་དང་ནང་གི་མི་དག་གི་ཁ་བརྡའི་ཟིང་ཆ་དག་བརྗེད་དེ།རྒྱང་རིང་དབེན་པའི་གནས་ཀྱི་ལྷིང་འཇགས་ཤིག་དབང་པོས་ཚོར་ཐུབ་ལ།ནགས་གསེབ་ཀྱི་ཁང་ཆུང་ཐོ་རེ་བ་དག་མཐོང་མུར།དབེན་གནས་གན་དག་འཁོར་བ་བློས་གཏོང་མཁན་ཚོའི་སྒྲུབ་པ་ཉམས་ལེན་བྱེད་སའི་རང་བྱུང་ལྷུན་གྲུབ་ཀྱི་གནས་བཟང་པོ་འབའ་ཞིག་རེད་སྙམ།མུ་རྒྱུད་དུ་ཆགས་པའི་ནགས་རི་འགའ་དང་སྤང་རི་བརྒྱུད་དེ་སོང་བ་ན།རླངས་འཁོར་ཡང་སྐབས་རེར་ནགས་ཀྱི་འདབས་ན་འགྲོས་དལ་མོས་ཡོམ་ཡོམ་གྱིས་བསྐྱོད་ལ།ཡང་སྐབས་རེར་སྤང་གི་ཁུད་ན་དྲང་ཤར་སེར་སྐྱོད་ཀྱིན་འདུགང་ཚོས་སྒེའུ་ཁྲའི་ཕྱི་རོལ་གྱི་ངོ་མཚར་སྣོད་ཀྱི་བཀོད་པ་མི་གཅིག་པ་དག་རེས་མོས་སུ་མྱོང་བཞིན།མཐའ་ཡས་པའི་ཁྱུང་མཆུ་རྩྭ་ཐང་ལ་སླེབས།ཐང་ཨ་ལོང་མེ་ལོང་ཞེས་པའི་བསྔགས་སྨོན་གྱི་ཚིག་འདི་དངོས་གནས་ཁྱུང་མཆུ་རྩྭ་ཐང་ལ་སྦྱར་ན་ཤིན་ཏུ་ནས་འོས་ཤིང་འཚམ་པ་ལ།སྟོན་མཇུག་ཏུ་སླེབས་ན་ཡང་དབྱར་གྱི་རང་མདངས་མ་ཡལ་བར་ག་ས་གང་དུ་སྔོ་ལྗང་གཡུ་ཡི་མདངས་སུ་འཚེར་བ་ནི།ལང་ཚོའི་དཔལ་གྱིས་སྙེམས་པའི་གཞོན་ནུ་མ་ཞིག་གི་བཞིན་གྱི་ནེམ་ཤ་དང་།མགོའི་ཤིག་ཤིག་ལན་བུ་བཞིན་ཡི་གར་འོང་ཞིང་སེམས་ལ་འཚེར།སྔོ་བསངས་མའི་མཐོངས་ན་སྤྲིན་དཀར་ཚོམ་བུ་དང་ཚོམ་བུར་རྒྱུ་ཞིང་།དཀར་ནག་ནོར་ལུག་སྤང་ན་ཁྱུ་དང་ཁྱུ་རུ་བཀྲམ་པའི་གནམ་ས་གཉིས་ཀྱི་ཆ་འགྲིག་མཛེས་ཉམས་དེས།རླངས་འཁོར་ནང་གི་མགྲོན་པོ་ཚོའི་གཉིད་འཐིབས་ཀྱང་གང་ཞིག་ལ་དེད་པ་ལྟར།མིག་གི་དབང་པོ་ཕྱི་རོལ་ཏུ་ཡང་ཡང་གཏོད་པར་བྱས།ཁྱུང་མཆུ་རྫོང་ཁོངས་ཀྱི་ལྷ་རྒྱལ་གླིང་གྲོང་རྡལ་བརྒལ་བ་ན་ས་བབ་རིམ་གྱིས་དམའ་ནས་དམའ་རུ་འགྲོ་ལ།ལུང་ཁ་ཇེ་རུབ་ནས་ཇེ་རུབ་དང་།ལམ་གཡས་གཡོན་གྱི་རི་བྲག་གཟར་ལ།ལུང་མཐིལ་གྱི་ཆུ་བོ་དྲག་ཏུ་རྒྱུག་བཞིན་པས།ང་ཚོ་རྒྱལ་རོང་ཁོག་ཏུ་འཛུལ་བཞིན་པ་ཤེས།ང་ཚོ་སྟོད་ཀྱི་འབྲོག་ནས་ཡུན་རིང་གནས་བཅས་པ་དག་གློ་བུར་དུ་གྲོག་རོང་དོག་མོར་སླེབས་པ་ན།དབུགས་གཅོད་ལ་ཁད་ཀྱི་ཚོར་བ་མི་བདེ་བ་ངང་གིས་སྐྱེས།དེའི་ཁར་འཕྲང་དོག་པ་དང་།རི་ངོས་འགའ་རེ་ན་བྲག་རྡོ་ལྷུང་ལ་ཁད་དུ་དཔྱངས་ཤིང་།གྲོག་རོང་ཞབས་ཀྱི་ཤག་ཤག་རྦ་ཀློང་འཁྲིགས་པའི་ཆུ་བོ་དག་མིག་ལ་རྒྱུ་བ་ན།སྐྱི་གཡའ་བའི་སྤུ་ལོང་དབང་མེད་དུ་གཡོ་བས་མུ་མཐུད་དུ་ལྟ་མི་བཟོད་པར་འདུགཡིན་ཡང་གནམ་དུ་ཟུག་པའི་གནའ་བོའི་སོ་ཁང་དེ་དག་མཐོང་བ་ན།ཆུང་མས་ངག་ནས་ངོ་མཚར་གྱི་སྒྲ་སྒྲོག་བཞིན་འདུག་སྟེགས་ནས་ཡར་ལངས་ཤིང་ཕར་སོང་སྟེ།ཁ་ལོ་པའི་ཉེ་ལོགས་ཀྱི་སྟེགས་བུ་དེ་ལ་ཁེན་ཏེ།སོ་མང་ཆུ་བོའི་འགྲམ་ངོགས་ཀྱི་རྡོ་ཁང་དག་ལག་འཁྱེར་ཁ་པར་གྱིས་པར་དུ་ངོམས་མེད་དུ་རྡེབ།འགག་དང་འཕྲང་དུ་མ་ཞིག་བརྒྱུད་མཐར་ང་ཚོ་གཞི་ནས་འབར་ཁམས་ལ་འབྱོར།ང་ཚོ་མགྲོན་སྐྱེལ་ས་ཚིགས་ནས་བུད་པ་དང་།སྤྱི་སྤྱོད་རླངས་འཁོར་དུ་བསྡད་དེ་འབར་ཁམས་རྫོང་མཁར་གྱི་གྲོང་དཀྱིལ་དུ་སོང་།དེ་ནས་གླ་འཁོར་ཞིག་ལ་བསྡད་དེ་ཐུགས་རྗེ་ཆེན་པོ་བཞུགས་སའི་ཕྱོགས་སུ་བཞུད།སོ་མང་ཆུ་བོའི་འགྲམ་རྒྱུད་བརྒྱུད་དེ་སོང་བ་ན།སྔོན་ཆད་བརྙན་འཕྲིན་ལས་མ་གཏོགས་མི་མཐོང་བའི་རྡོ་ཁང་དག་མངོན་སུམ་མིག་གི་སྤྱོད་ཡུལ་དུ་གྱུར།རྡོ་ཁང་དེ་དག་ཚ་ཁོ་པ་ཚོའི་ལག་རྩལ་ལས་གྲུབ་པ་ཤ་སྟག་ཡིན་ཏེ།ལོ་ཟླ་རིང་མོ་ཞིག་སོ་མང་ཆུ་བོ་བཞིན་རྒྱང་དུ་བཞུར་ན་ཡང་།བརྟན་བརླིང་ཀྲོང་ངེར་འགྱིང་བའི་རྡོ་ཁང་དེ་དག་ལོ་རྒྱུས་ཀྱི་དན་རྟགས་གསོན་པོ་ཡིན།ཕ་ས་དྲོན་མོ་སྲུང་ཆེད།བོད་རུས་ཆེན་སྦྲ་ཡི་རྒྱུད་པ་རྒྱལ་རོང་པ་ཚོས་སེམས་ཀྱི་དཔའ་བསྐྱེད་ཅིང་ལུས་ཀྱི་རྩལ་སྤྲུགས་ཏེ།འགག་དོག་མོ་སྲུང་བའི་གཡུལ་འགྱེད་ཁྲོད།རྡོ་ཁང་དེ་དག་གིས་རྒྱལ་ས་ནས་ཆུ་ལོག་བཞིན་བརྡོལ་ཡོང་བའི་ཆིང་གོང་མ་རྒྱལ་པོའི་དམག་ཀྱང་སྡུག་ལ་གཏད་སོང་བ་དེང་སང་པེ་ཅིན་གྲོང་ཁྱེར་ཞང་ཧྲན་བོད་སྡེ་ཡིས་བདེན་དཔང་བྱེད་པ་དེ་ལྟར་རོ།།རྒྱལ་རོང་ཚ་ཁོ་པ་ཚོ་ཕ་མེས་ཡང་མེས་རིང་ནས་རྡོ་རྩིག་ལ་མཁས་པས།རྡོ་སྦིས་རྡོ་རྩིག་གྲགས་མ་ཆེ་གོང་།མགོ་ལོག་གི་ས་ཆ་ཁ་ཤས་སུ་སྔོན་ནས་བཟུང་ཚ་ཁོ་རྡོ་རྩིག་ཅེས་གྲགས་ཆེ་བ་ནི་ཁས་མི་ལེན་ཐབས་མེད་ཡིན།ང་ཚོས་གནའ་བོའི་རྩིག་བཟོ་ཡི་བརྗིད་དང་ཉམས་མིག་གིས་ལོངས་སུ་སྤྱོད་ཀྱིན་སྨད་ནས་སྨད་ཕྱོགས་སུ་སོང་།ལམ་གྱི་གཡས་གཡོན་གྱི་རི་ངོས་སུ་ནགས་ཤིང་སྟུག་པོས་ཁེབས་ཤིང་།ལམ་ཁ་དང་ནགས་གསེབ་ཏུ་ཆང་བ་ལི་དང་།སྟར་ཀ་སོགས་ཤིང་ཏོག་སྣ་ཚོགས་མདུད་ལོག་བརྒྱབ་སྟེ་ཐུར་དུ་དཔྱངས་ཤིང་།དེ་མཐོང་བའི་མོད་ལ་འགྲམ་ཟུར་ནས་ཆུ་ནི་དབང་མེད་དུ་འཁྱིལ་ཡོང་།འོན་ཀྱང་ས་ཞིང་དེ་འདྲ་མི་མོད་དེ།བྲག་ཐེམ་ལག་མཐིལ་འདྲ་བོའི་སྟེང་ན་ཙི་ཏྲ་ཀ་དང་མ་རྨོས་ལོ་ཏོག་སོགས་ཚལ་ཞིང་དང་འབྲུ་ཞིང་ཀར་ཀོར་ཙམ་ལས་མི་མཐོང་།དེ་ལ་བལྟས་ན།ཡུལ་འདིའི་མི་རྣམས་ཀྱི་འཚོ་བའི་ཡོང་ཁུངས་གཙོ་བོ་ནི་ཤིང་ཏོག་དང་སྔོ་ཚོད་ཀྱི་རིགས་ཡིན་པ་ཤེས་ཐུབ་ལ།ཁོ་ཚོའི་མེས་པོའི་རིང་ལ་ཡང་ཤིང་ཏོག་དང་སྨན་ཏོགརི་དྭགས་ཀྱི་ཤ་ལ་བརྟེན་ནས་འཚོ་བ་རོལ་བ་ལོས་ཡིན་སྙམ།འོན་ཏེ་བགྲོད་སའི་ལམ་ནི་མུ་ནས་མུ་རུ་འགག་འཕྲང་དོག་མོའི་གསེང་དུ་ཟུག་ཡོད་པས།སྤྱི་ལེ་བརྒྱད་ཅུའི་ལམ་ཐག་དེ་དུས་ཚོད་གཉིས་རིང་སོང་རྗེས།ཕྱི་དྲོའི་དུས་ཚོད་དྲུག་ཡོལ་བ་ན་ང་ཚོ་གཞི་ནས་ཁྲོ་སྐྱབས་ཁོག་གི་ཐུགས་རྗེ་ཆེན་པོ་བཞུགས་སའི་བླ་ལེ་རིའི་འདབས་རོལ་ཏེ།ཆུ་ཆེན་ནམ་རྒྱལ་མོ་རྔུལ་ཆུ་རུ་འབོད་པའི་འགྲམ་རྒྱུད་དུ་ཆགས་པའི་ལྕགས་ཟམ་ཁ་ཞེས་པའི་གྲོང་རྡལདེང་སང་ས་མིང་ལ་ཐུགས་ཆེན་ཟམ་པ་ཞེས་འབོདདེ་རུ་སླེབས།མགྲོན་ཁང་ཞིག་ཏུ་ཐོ་འགོད་བྱེད་སྐབས།སྦྱིན་བདག་མའི་ཁ་ནས་མགྲོན་ཁང་དེ་རུ་ཞག་སྡོད་བྱེད་མཁན་ང་ཚོ་ལས་གཞན་བོད་མོ་སྐོར་ཞིག་ཡོད་པ་དང་།མོ་རང་ཚོ་ཐག་རིང་ས་ནས་རྐང་ཐང་དུ་ཐུགས་རྗེ་ཆེན་པོ་ལ་མཇལ་དུ་འོངས་པ་དང་།སང་ཉིན་སྔ་མོ་ནས་གནས་སྐོར་ལ་འགྲོ་རྒྱུ་རེད་ཟེར།སྐད་ཆ་དེ་གོ་རྗེས་རླངས་འཁོར་ལ་བསྡད་དེ་སྐྱིད་པོ་བདེ་མོར་འབྱོར་བའི་ང་ཚོས་ཁོ་ཚོར་སེམས་ནས་གུས་ཕྱག་ཕུལ་ལ།སང་ཉིན་ནམ་གསལ་མ་ཐག་ཏུ་གནས་སྐོར་ལ་འགྲོ་བའི་དད་པའི་སྟོབས་ལ་ལྷག་ཏུ་དད་གུས་བྱེད་དགོས་བྱུང་།ང་ཚོས་མགྲོན་ཁང་ནས་ཁྲེས་པོ་ཕོག་ཅིང་ངལ་ཅུང་ཙམ་གསོས་པ་དང་།ཟ་མ་ཟ་རུ་འགྲོ་རྩིས་བྱས་པ་ན།ཨ་ཡེ་ལོ་ལོན་པོ་ཐང་ཆད་དྲགས་པས་མུ་མཐུད་དུ་ངལ་གསོ་འདོད་བསྟན་བྱུང་།མོར་ཁག་མེད་དེ།ལོ་ན་དོན་བདུན་ལ་སོན་པའི་མོ།དེ་རིང་ལམ་བར་ཀུན་ཏུ་རླངས་འཁོར་གྱིས་གནོད་དེ་ཡང་ཡང་བསྐྱུགས་བྱུང་བས།རྒ་བས་དུད་པའི་ལུས་པོར་མནར་གཅོད་མི་ཉུང་བ་ཞིག་བྱས་ཟིན་པ་གདོན་ཅི་ལ་ཟ།དེ་ནས་ངེད་ཅག་དར་མ་གསུམ་པོ་དང་བྱིས་པ་གཅིག་བཅས་སྒོ་རུ་བུད་དེ།སྲང་ནས་འཆམ་འཆམ་བྱེད་བཞིན་ཟ་ཁང་ཞིག་ཏུ་འཛུལ་བ་ཡིན།ནུབ་ཟས་ཟོས་ཚར་རྗེས།ཕྱིར་མགྲོན་ཁང་ཕྱོགས་སུ་ལྡོག་ཞོར་དུ་ཟ་ཁང་ཞིག་ནས་ཨ་ཡེ་ལོ་ལོན་པོ་ལ་ཕྱེ་ཐུག་དཀར་ཡོལ་གང་ཉོས་པ་ཡིན།མགྲོན་ཁང་ནས་ཡར་མར་གྱི་ཁ་བརྡ་ཡུད་ཙམ་ལ་བྱས་པ་དང་།སང་ཉིན་སྔ་མོར་ཐུགས་ཆེན་ལ་མཇལ་དུ་འགྲོ་རྒྱུ་ཐག་གིས་བཅད་རྗེས་མལ་དུ་ཉལ་ཏེ་ངལ་གསོས་པ་ཡིན།ཕྱི་ཉིན་ང་ཚོ་མལ་ལས་ལངས་དུས་ནམ་ཡོངས་སུ་གསལ་ཏེ།ཁང་པའི་ནང་དཀར་ཆིལ་ལེར་འདུགརྩེག་རིམ་གསུམ་པ་དེའི་སྒེའུ་ཁུང་ནས་ཕར་བལྟས་ན་རི་ལུང་ཀུན་ལ་སྨུག་སྤྲིན་སྔོ་ནག་ལང་ལོང་དུ་འཁྲིགས་པ་མཐོང་བས།རི་ངོས་ཀྱི་དུད་ཁྱིམ་ཐར་ཐོར་དང་།རིའི་གདོང་སྣའི་མ་ཎི་འཁོར་ལོ་ཆེན་པོ་དེ་དག་ཆར་སྨུག་གིས་བརླན་བཞིན་ཡོད་པ་མིན་ནམ་སྙམ་མུར།དེ་རིང་ནམ་ཟླ་བཟང་པོ་ཞིག་ལ་འཕྲད་དཀའ་ངེས་ཞེས་སེམས་ཁྲལ་ཞིག་དབང་མེད་དུ་སྐྱེས།ང་ཚོས་ནངས་ཇ་བཏུངས་ཏེ་ཐུགས་ཆེན་ལྷ་ཁང་ལ་འགྲོ་བའི་རླངས་འཁོར་བཙལ་བ་ན།མགྲོན་ཁང་དེའི་སྦྱིན་བདག་མའི་ཁྱོ་བོས་དགོད་ཞོར་དུཁྱོད་ཚོ་སྔ་འདུགལྷ་ཁང་གི་སྒོ་དུས་ཚོད་དགུ་དང་ཕྱེད་ཀའི་སྟེང་མ་གཏོགས་འབྱེད་ནི་མ་རེདཟེར།ཡིན་ཡང་ང་ཚོས་སྔ་ན་སྔ་རུ་གྱིས།འདིར་སླེབས་པ་ལ་སྔ་མོར་སོང་སྟེ་ཕྱག་སྐོར་བྱས་ན་བཟང་ཞེས་བཤད་ཀྱིན།བླ་ལེ་རི་ཕྱོགས་སུ་ཆས་པ་ཡིན།རི་འདབས་ནས་ཡར་དཀྱོགས་ཏེ་ཅུང་ཙམ་སོང་བ་ན།ཐག་རིང་གནས་སྐོར་པ་ཚོའི་དད་པའི་སྟོབས་ཀྱིས་སམ་ཡང་ན་ང་ཚོ་མཇལ་བ་ཚོའི་ལྷག་པའི་བསམ་པ་ཡིས་གནས་འདིའི་ས་བདག་ཆུ་བདག་གི་ཐུགས་མཉེས་པར་བྱས་པ་ཡིན་ནམ།སེར་ལམ་ལམ་གྱི་ཉི་མའི་འོད་ཕྲེང་སྤྲིན་ཕུང་བརྟོལ་ཏེ་ནགས་རྩེ་དང་ལམ་གཞུང་།དེ་ནས་རླངས་འཁོར་གྱི་ནང་དུ་འཐེན་བྱུང་བས་ང་ཚོའི་སེམས་ཁོང་དུའང་དྭངས་ཆིལ་ཆིལ་དང་དྲོད་ལམ་མེར་གྱུར།ལྷ་ཁང་གི་ཕྱོགས་སུ་བསྲིངས་པའི་རི་སྐེད་ཀྱི་ལམ་བུ་ནས་བསང་ཤུག་གི་བསུང་ངད་སྣུམ་ལ་གཙང་སིང་ངེ་བ་ཞིག་དལ་གྱིས་དྲི་འཛིན་ལམ་དུ་ལྡང་འོང་བ་ན།སྔོན་ནས་རྒྱུད་ལ་གོམས་ཤིང་འདྲིས་ལ།རྣམ་ཤེས་ལ་ཐིམ་པའི་དྲི་ངད་དེས་ང་ཚོར་ཆེས་རྒྱུས་མངའ་བའི་མཉེས་གཤིན་ཞིག་ལ་འཐམ་འཁྱུད་བྱས་པ་ལྟ་བུའི་བདེ་བ་སྨྲ་མི་ཤེས་པ་ཞིག་སྟེར།ལམ་དོག་མོ་རུ་ཁ་ལོ་སྒྱུར་བར་བྱང་ཆ་ཆེ་བའི་ཁ་ལོ་པས་རླངས་འཁོར་ཕར་དཀྱུ་ཚུར་དཀྱུ་བྱེད་བཞིན་ང་ཚོ་སྐད་ཅིག་ཙམ་ལ་ལྷ་ཁང་མདུན་རོལ་ཏུ་བསྐྱལ་བྱུང་།མཇལ་པ་སྐོར་ཞིག་སྔ་མོ་ནས་དེ་རུ་སླེབས་ཏེ།ལྷ་ཁང་གི་ཕྱོགས་སུ་འཁོར་ཏེ་བརྐྱངས་ཕྱག་འཚལ་བཞིན་འདུག་ལ།སྐད་ཆ་བཤད་སྟངས་དང་སྐྱེས་པ་ཚོས་མགོར་སྔགས་རལ་དཀྲིས་པར་བལྟས་ན་རེབ་གོང་ཕྱོགས་ནས་ཡོང་བ་འདྲ།